ธปท.ห่วงปัญหาตะวันออกกลางลุกลามกระทบศก.
ธปท.ห่วงสถานการณ์ความไม่สงบในตะวันออกกลาง และปัญหาการเก็งกำไรราคาน้ำมันส่งผลกระทบต่อเศรษฐกิจ แต่มั่นใจกำลังการผลิตของลิเบียที่หายไปไม่ทำให้ตลาดขาดแคลน แต่แนะปรับตัวใช้พลังงานทางเลือกมากขึ้น
3 มี.ค. 2554

ธปท.ห่วงสถานการณ์ความไม่สงบในตะวันออกกลาง และปัญหาการเก็งกำไรราคาน้ำมันส่งผลกระทบต่อเศรษฐกิจ แต่มั่นใจกำลังการผลิตของลิเบียที่หายไปไม่ทำให้ตลาดขาดแคลน แต่แนะปรับตัวใช้พลังงานทางเลือกมากขึ้น
นายทรงธรรม ปิ่นโต ผู้อำนวยการ สำนักเศรษฐกิจมหภาค ธนาคารแห่งประเทศไทย(ธปท.) กล่าวว่า ยอมรับว่าสถานการณ์ราคาน้ำมันน่าเป็นห่วง เพราะตลาดกังวลกับสถานการณ์ความไม่สงบในกลุ่มประเทศตะวันออกกลาง ที่ยังไม่รู้ว่าจะจบลงเมื่อไร จะลุกลามในวงกว้างจนส่งผลกระทบต่อการผลิตน้ำมันหรือไม่ ขณะเดียวกันก็มีแรงเก็งกำไรราคาน้ำมันในตลาดโลกเข้ามาผสมด้วย เพราะถ้าดูจากปริมาณความต้องการ(ดีมานด์)พื้นฐานของตลาดไม่ได้ปรับสูงขึ้นแต่อย่างไร หากสถานการณ์เหล่านี้รุนแรงมีปัญหายืดเยื้ออาจส่งผลกระทบต่อภาพรวมการเติบโตของเศรษฐกิจโลกและไทยได้เช่นกันจึงยังต้องติดตามสถานการณ์ใกล้ชิด 
"ราคาน้ำมันตอนนี้อ่อนไหวต่อข่าวค่อนข้างง่าย คนเริ่มกลัวสถานการณ์ในตะวันออกกลางว่าจะจบช้า   แต่ถ้าดูตามพื้นฐานจริงๆ แล้วดีมานด์ไม่ได้มีอะไรที่เปลี่ยนไปจากที่ธปท.คาดการณ์ไว้ในครั้งก่อน ถ้าดูตัวเลขเศรษฐกิจสหรัฐฯก็ยังไปได้เรื่อยๆ ดูประเทศเศรษฐกิจเกิดใหม่ก็ยังโตได้ปกติ ดังนั้นราคาน้ำมันปรับขึ้นสาเหตุหลักน่าจะมาจากแรงเก็งกำไรบนข่าวสถานการณ์ในตะวันออกกลาง"นายทรงธรรมกล่าว
นายทรงธรรม กล่าวว่า ไทยมียอดการบริโภคน้ำมันประมาณ 8 แสนบาร์เรลต่อวัน คิดเป็นสัดส่วนประมาณ 1% ของการบริโภคน้ำมันทั่วโลกต่อวัน ซึ่งถือเป็นระดับที่ค่อนข้างสูง ดังนั้นไทยควรต้องเร่งพัฒนาและวางแผนการใช้พลังงานทางเลือกที่รวดเร็วมากขึ้น เพราะอนาคตราคาน้ำมันดิบตลาดโลกมีแต่จะปรับเพิ่ม เพราะทรัพยากรมีจำกัด ที่สำคัญไทยเป็นประเทศเกษตรกรรม มีภูมิอากาศที่เหมาะสมแก่การปลูกพืชพลังงานทดแทน ซึ่งถ้าทำได้จริงจะช่วยให้เกษตรกรมีรายได้เพิ่มมากขึ้นด้วย 
ทั้งนี้ ประเทศลิเบียซึ่งกำลังเผชิญปัญหาความรุนแรงทางการเมืองในขณะผลิตน้ำมันได้ประมาณ 1.6 ล้านบาร์เรลต่อวัน ซึ่งเป็นระดับที่ค่อนข้างสูงเมื่อเทียบกับอัตราการบริโภคน้ำมันต่อวันของโลก ซึ่งอยู่ที่ระดับ 87 ล้านบาร์เรลต่อวัน อย่างไรก็ตามไม่ห่วงสถานการณ์น้ำมันขาดแคลนหรือสร้างปัญหาผลกระทบรุนแรงมากนัก เนื่องจากประเทศใหญ่ๆที่มีการผลิตน้ำมัน อย่างซาอุดิอาระเบีย อาหรับเอ็มมิเรส มีกำลังการผลิตหรือสแปร์ที่สามารถชดเชยกันได้ในกรณีที่ลิเบียมีปัญหารุนแรงผลิตน้ำมันไม่ได้ 
อย่างไรก็ตาม ราคาน้ำมันจะกดดันเงินเฟ้อมากน้อยแค่ไหน คงได้มีการประเมินอีกครั้งในการประชุมคณะกรรมการนโยบายการเงิน(กนง.)ในวันที่ 9 มี.ค.นี้ด้วย